മൊബൈൽ ഇന്റർനെറ്റ് വേഗതയിൽ ഇന്ത്യക്ക് നാണക്കേടിന്റെ റെക്കോർഡ് . ലോകത്ത് 109 - ാം സ്ഥാനത്താണ് ഇന്ത്യയുള്ളത് . സ്വകാര്യസ്ഥാപനമായ ഊക്ലായുടെ ഗ്ലോബൽ ഇന്റക്സിൽ ബ്രോഡ്ബാന്റ് വേഗതയിൽ ലോകത്ത് 76 - ാം സ്ഥാനവും ഇന്ത്യ കൈവരിച്ചിട്ടുണ്ട് . ലോക റാങ്കിങ്ങിൽ പാക്കിസ്ഥാനും ശ്രീലങ്കയ്ക്കും നേപ്പാളിനും താഴെയാണ് ഇന്ത്യ . 2017 ന്റെ തുടക്കത്തിൽ ഇന്ത്യയിലെ ഡൌൺലോഡ് സ്പീഡ് ശരാശരി 7.65എംബിപിഎസ് ആണ് . ഇത് നവംബറിൽ 8.80 എംബിപിഎസ് ആയി മെച്ചപ്പെട്ടിട്ടുണ്ട് . നോർവേയാണ് പട്ടികയിൽ ഒന്നാം സ്ഥാനത്തുള്ളത് . ഇവിടെ 62.66 എംബിയാണ് ഒരു സെക്കന്റിൽ മൊബൈലിൽ ഡൌൺലോഡ് ചെയ്യാൻ സാധിക്കുക . 153 . 85 എംബിപിഎസുമായി സിംഗപ്പൂർ ബ്രോഡ്ബാന്റ് വേഗതയിൽ ഒന്നാമതുണ്ട് . ഇന്ത്യയിൽ മൊബൈൽ ഇന്റർനെറ്റ് വേഗത 15 ശതമാനവും ബ്രോഡ്ബാന്റ് വേഗത 50 ശതമാനത്തോളവുമാണ് വർധിച്ചത് . അതേസമയം മറ്റ് രാജ്യങ്ങളെ അപേക്ഷിച്ച് ഉപഭോക്താക്കളുടെ എണ്ണം ഇന്ത്യയിൽ വളരെ കൂടുതലാണെന്നും ഊക്ല പറയുന്നു . ജിയോയുടെ കടന്നുവരവോടെ ഇന്ത്യൻ വിപണിയിൽ വലിയ മാറ്റങ്ങളാണ് ഇന്റർനെറ്റ് ഉപഭോഗത്തിൽ ഉണ്ടായത് . എയർടെൽ , ഐഡിയ , വോഡഫോൺ , ബിഎസ്എൻഎൽ തുടങ്ങിയ കമ്പനികളെല്ലാം കുറഞ്ഞ നിരക്കിൽ 1ജിബി നെറ്റ് പ്രതിദിനം നൽകാൻ തുടങ്ങി . മത്സരം കൂടിയിട്ടുണ്ടെങ്കിലും ഇന്ത്യയിൽ ഇന്റർനെറ്റ് വേഗത വർധിപ്പിക്കാനാവശ്യമായ അടിസ്ഥാന സൌകര്യങ്ങളില്ലെന്ന് ഊക്ല പറയുന്നു . ഇതേ മേഖലയിൽ പ്രവർത്തിക്കുന്ന ഓപ്പൺ സിഗ്നലും സമാനമായ ഫലമാണ് പുറത്തുവിട്ടിരിക്കുന്നത് . ഈ റിപ്പോർട്ടുകൾ പ്രകാരം ഇന്ത്യയിലെ ഒറ്റ ടെലികോം കമ്പനികൾക്കും 2017 ൽ ലോക ശരാശരിയായ 16.1എംബിപിഎസിനൊപ്പം എത്താൻ സാധിച്ചിട്ടില്ല .